EU vil have små, billige elbiler: ”Fremtiden er elektrisk”

Elbiler skal ikke længere kun være for dem med dybe lommer. EU-kommissionens formand Ursula von der Leyen har i sin årlige tale slået fast, at Europa skal satse på små, billige elbiler, som er udviklet og bygget her i Europa.

Hun kalder planen for ”Initiativet for små og prisvenlige elbiler” – og budskabet er klart: Elbilen skal ikke være en luksus, men en hverdagsbil for alle.

– Vi kan ikke lade Kina og andre overtage dette marked. Fremtiden er elektrisk, og Europa skal være en del af den, sagde von der Leyen fra talerstolen i Strasbourg.

Vil have en E-elbil

Von der Leyen ser for sig en særlig E-bil, hvor E’et både står for environment (miljø – en ren og effektiv bil), economy (økonomi, en bil folk faktisk har råd til), og europæisk (bygget i Europa med europæiske leverandørkæder).

Hun lovede samtidig, at EU vil pumpe 1,8 mia. euro – svarende til 13,4 mia. kroner – i batteriproduktion, ligesom hun vil indføre et Made in Europe-stempel på offentlige indkøb, så den europæiske teknologi får et solidt hjemmemarked.

– Batterier er en nøglefaktor for andre grønne teknologier – især elbiler, sagde hun.

Industri i modvind

Men ikke alle jubler. Bilindustriens brancheorganisation ACEA har kaldt til krisemøde med EU, fordi man tvivler på, at det er realistisk at udfase fossilbiler i 2035. Alligevel tegner von der Leyens udmelding et tydeligt billede af, hvilken vej EU vil gå i de kommende forhandlinger.

EU vil have små, billige elbiler: ”Fremtiden er elektrisk”